Det har været en vanvittig uge for it-virksomheden Apacta, der nu beklager over for alle, der er blevet stødt over facebook-konkurrencen med en bøf eller et blowjob som præmie. Den 14. marts 2016 var den officielle ”Bøf og Blowjob-dag”, og det fik den nordjyske it-virksomhed Apacta til at udskrive en konkurrence på facebook med en præmie, der siden er faldet mange for brystet. Teksten lød ”Vind et blowjob på en saunaklub i Berlin ELLER en stor bøf på Jensen’s” . Vi har på ingen måde haft til hensigt at støde nogen Apacta forklarer nu, at konkurrencen udelukkende var ment som en spøg med en aktuel ”Bøf og Blowjob-dag”-præmie. - Vi har på ingen måde haft til hensigt at støde nogen. Tværtimod forsøgte vi fra starten at lægge en ironisk distance til ”Bøf og Blowjob-dagen”, og det hele var tænkt som en spøg. Men set i bakspejlet gik vi over stregen, og det vil vi hermed gerne beklage, siger direktør Anders Risager fra Apacta. I løbet af få timer var Apactas Facebook-konkurrence delt af et stort antal mennesker på facebook, og en blanding af positive og negative kommentarer væltede ind over firmaet og dets ansatte. Ifølge virksomheden oplevede den en regulær shitstorm, da Ekstra Bladet, metroXpress og andre medier begyndte at omtale konkurrencen. - Det hele gik meget stærkt, og vi er meget overvældede over, hvordan det hele er forløbet. Vi har jo ikke prøvet at være midtpunkt i en shitstorm før, og hele ugen har været vanvittig, fortsætter Anders Risager. Han siger supplerende, at Apacta i forbindelse med facebook-konkurrencen er blevet beskyldt for at have et forkert kvindesyn og at være fortalere for prostitution. Det tager han på det kraftigste afstand fra. Apacta valgte at fjerne konkurrencen fra virksomhedens facebook-side den 14. marts om formiddagen for ikke at skabe yderligere polemik. Det lykkes kun delvist, men en vinder blev dog fundet: - Allerede mandag valgte vi at fjerne konkurrencen fra vores facebook-side og udtrække en vinder. Vinderen kunne naturligvis vælge mellem de to lovede præmier og valgte klogeligt en bøf, slutter Anders Risager. Også Jensen Bøfhus har på facebook undsagt sig at være en del af konkurrencen.

Opsummering:
Den nordjyske virksomhed Apacta beklager nu en facebook-konkurrence, der førte til shitstorm tidligere på ugen, fordi præmierne blandt andet bestod i et blowjob på en sauna-klub i Berlin.